
Neki "procvetali", mnogi zauvek zaćutali o Golom otoku 

Dragana Matović, 1. jul 2018 

I posle sedamdeset godina, još se ne zna puna istina o stradanjima pisaca zbog rezolucije Informbiroa


Goli otok

Kad kamen Svetog Grgura progovori, onda će se tek znati puna istina o stradanju zatvorenika i metodama po kojima su “prevaspitavani”. Pravi golootočani dugo su bili u zaveri ćutanja. Ovaj period nedovoljno je obrađen i u književnim delima, jer biti označen kao informbiroovac nije bila nikava preporuka u doba Josipa Broza Tita.

Zato su mnogi događaji i 70 godina od usvajanja Rezolucije Informbiroa u Bukureštu, kojom je ozvaničen raskol Titove Jugoslavije i Staljinovog Sovjetskog Saveza, prekriveni velom tajni. Književnost je “otvorila” Goli otok, ali mnogi od pisaca, njih četrdesetak, koji su bili u ovom logoru - zauvek su bacili svoja pera i zaćutali.

Akademik Dragoslav Mihailović nije među njima. Život je posvetio istraživanju i pisanju o otoku zla, na kome je ostavio deo svoje mladosti. Svojom dramom “Kad su cvetale tikve”, napravio je prekretnicu u našoj umetnosti i kasnih šezdesetih u našu literaturu uveo - Goli otok. Predstava je ocenjena kao “kontrarevolucionarni pokušaj obračuna i besprizivne osude jednog od vrhovnih angažmana naše revolucije” i - zabranjena. Ali posle toga više ništa nije bilo isto.

- Kada sam zaključio da će svi golootočani pomreti i da će o logoru pisati samo mučitelji, a ne mučenici, odlučio sam da se latim pera - kaže, za Novosti, Mihailović. 

- U početku je bilo teško. Morao sam rukopise razgovora sa drugim golootočanima da krijem kod prijatelja. Mnogo godina kasnije, kad se situacija promenila, iz krhotina tuđih i svojih uspomena počeo sam da stvaram književni “Goli otok”.

Iako se veoma često borio za golo preživljavanje, posle povratka nije mogao da dobije državnu službu, snaga njegovog talenta i borba da uspe u životu dovele su ga do zvanja akademika i jednog od naših najplodnijih pisaca.

- Snalazio sam se kako sam umeo - govori Mihailović. - Boreći se da preživim prodavao sam jaja, bio prepisivač katastarskih knjiga, poslovođa cirkusa “Adrija” ... Radio sam u Ježu kao akviziter. Najviše golootočana bilo je među akviziterima.

I drugi pisci po povratku su prolazili sličnu golgotu. Kad bi i nalazili posao, brzo bi dobijali otkaz. Promenili bi i po desetak zanimanja. Poznati dramski pisac Aleksandar Popović, po povratku sa Golog otoka, gradio je džeklondonovsku biografiju. Bio je cinkograf, moler, asfalter... I pisao neumorno. Na poziv Duška Radovića, počeo je da radi kao saradnik u dečjem programu Radio Beograda ...

Do koje mere je ovaj majstor apsurda verovao u nepogrešivost partije, ilustrovano je sledećom pričom: jednom je po skojevskom zadatku išao u Trst, kada su ga upozorili da ne treba da veruje u ono što bude video, jer Italijani upravo za njih “prave Potemkinova sela”, a u stvari “vlada glad i kapitalizam je na umoru”. Tada nije posumnjao u njihova izmišljena upozorenja, mislio je “Partija zna sve”. Kasnije će shvatiti da nije tako, da su proklamacije jedno, a život nešto drugo, surovije.

Pesnik Radovan Zogović je do kraja ostao nepopravljivi informbiroovac. Tokom tridesetih godina, zajedno sa Milovanom Đilasom, učestvovao je u polemičkom sukobu sa Miroslavom Krležom, ali su kasnije stali na suprotne strane.

Jedan od najbližih i najlojalnijih Đilasovih saradnika i prijatelja, Titov biograf, akademik Vladimir Dedijer, o Đilasovoj osvetoljubivosti je pisao: “Milovan Đilas je zbog lične netrpeljivosti prema Radovanu Zogoviću i Stefanu Mitroviću pomogao da se oni podvedu pod kategoriju ibeovaca. I to iz osvete, pošto su, dobivši na ocenu njegov roman, zaključili da ništa ne vredi. Stefan je ubrzo uhapšen, dok je Zogović pošteđen.”

Akademik Dragoslav Mihailović / Aleksandar Popović

Đilas je kasnije priznao: “Rekao sam Rankoviću da i Zogovića treba uhapsiti, ali je Leka to odbio ...”

Doznavši šta se događa sa Zogovićem, pesnikinja Desanka Maksimović, uprkos velikom riziku (bila je praćena zbog supruga Rusa Sergeja Slastikova), počela je da se intenzivno druži s njim i ostala prijatelj optuženog za staljinističku izdaju zemlje.

- Posle smrti Josipa Broza došlo je do popuštanja mnogih oblika ideološke i kulturne cenzure, te pojave prvih umetničkih obrada sa temom Golog otoka, među kojima se izdvajaju Tikve Dragoslava Mihailovića i Tren 2 Antonija Isakovića - kaže književna istoričarka Slavica Garonja Radovanac, autorka knjige Žene i ideologija u srpskoj književnosti. - Hrabro rušenje tabua i uvođenje ove tematike u književnost izazvalo je uskoro gotovo pravu poplavu memoarskih i publicističkih knjiga sa ovom tematikom, s tom razlikom što su to bila dela samih stradalnika, takođe uglednih publicista i književnika - Mihailović, Miroslav Popović, Dragoljub Jovanović, Mihailo Simić ... Ali, da je na Golom otoku bilo mnogo i žena, nije se znalo sve do početka devedesetih, kada su objavljena i prva svedočanstva književnica o stradanju zbog Rezolucije IB.

Desanka Maksimović

Zasluga za to da ova tema uđe na velika vrata u svet književnosti pripada novinarki Ženi Lebl, čije je potresno svedočanstvo, uz podršku Danila Kiša, pretočeno u knjigu - Ljubičica bela. Kada je u doba Rezolucije stigla na Goli otok, visprena dvadesetdvogodišnjakinja bila je u pravom smislu Titova omladinka i veliki zagovornik ideja KPJ. Njen jedini greh, upravo pred dobijanje mesta dopisnika iz Pariza, bilo je to što se u jednom spontanom trenutku sa kolegom novinarem (provokatorom) nasmejala vicu “o drugu Titu”, koji je prepričala i u redakciji. Na osnovu samo te dojave njenog kolege i odbijenog udvarača, bila je osuđena na dve godine robije i poslata na Goli otok, i to u prvoj turi ibeovaca, koji su bili označeni kao najteži politički krivci.

"TREN 2" ČAMIO KOD IZDAVAČA

PISALI su mnogi o Golom otoku, prvi Antonije Isaković. Roman Tren 2 zbog, u to vreme, osetljive teme - stradanje golootočana - imao je neobičnu sudbinu: polujavno, ili polutajno, iščitavao se u rukopisu, dok je tri godine čamio kod izdavača i imao čak 23 recenzije. Koplja su se lomila ne samo u “Prosveti”, već i među političarima. Za objavljivanje su se zalagali Miloš Minić i Draža Marković, a suprotstavljao se Branko Mikulić. Knjiga je nagrađena NIN-ovom nagradom 1982. godine.

DRAMATIČNO SEĆANjE 

Akadamek Mihailović priredio je i sabrana dela svog prijatelja i brata po golootočkoj muci, Miroslava Popovića (1926-1985). - Upoznali smo se prilično kasno, preko rukopisa njegovog romana Sudbine. Doneo mi ga je Mileta Šajić, takođe golootočanin - kaže Mihailović. - Rukopis je dugo išao od izdavača do izdavača, uspeo sam da ubedim Aleksandra Tišmu da napiše recenziju, ali ni to nije pomoglo. Na kraju je dospeo do pesnika Ivana V. Lalića, a Popovićeva književna karijera je počela da teče. Knjiga je izašla posle 15 dana. Popovićevo dramatično sećanje na golootočku robiju, pod nazivom Udri bandu, štampano je posthumno, 1988. godine

Golootočani: Muke teške četiri miliona 

V. KADIĆ, 21. jun 2018

Porodice i NVO traže od države da obešteti zatočenike Golog otoka. Bivši logoraši su digli glas da isprave višedecenijsku grešku. Kaznu na hrvatskom ostrvu izdržavalo je 3.399 Crnogoraca

Sedam decenija je prošlo od raskola Tita i Staljina koji je podelio Crnogorce na "patriote i izdajnike". Ovi "drugi", od kojih su mnogi postali zatočenici Golog otoka, mahom nisu dočekali pravdu. Logoraši su opet digli glas, a podršku su im dali malobrojni saborci i nevladin sektor tražeći od države da ispravi "krivu Drinu" i obešteti mučenike. Više od stotinu familija čiji su članovi robijali, najavilo je tužbe za odštetu u visini od oko četiri miliona evra!

Kaznu na vrelom kamenu hrvatskih ostrva izdržavalo je 3.399 Crnogoraca, od čega 130 žena. U međuvremenu su nestale tri države SFRJ, SRJ i SCG i stiglo se do nezavisne Crne Gore, a njihov problem nije rešen!

- U slučaju da država što pre ne reaguje, ja ću pravdu potražiti pred međunarodnim sudom u Strazburu - kaže za Novosti Branko Ljumović (90), jedan od retkih preživelih golootočkih zatočenika.

Ljumovića je vojni sud u Zagrebu osudio na pet godina strogog zatvora i četiri godine gubitka građanskih prava.

- Nisu uspeli da me promene. Ostao sam veran Rusiji, ali bez građanskih prava. Nisam imao pravo na posao niti da glasam - priseća se naš sagovornik. - Dok sam obavljao funkciju predsednika Udruženja golootočkih žrtava pre deceniju podneo sam nadležnim organima nacrt zakona o rehabilitaciji i obeštećenju, ali od toga nije bilo vajde. Tada sam razgovarao sa ministrom pravde, a danas crnogorskim premijerom Duškom Markovićem koji mi je obećao da će to pitanje biti pokrenuto, ali vidimo da još ništa nema od toga. Mislim da je red da preostali živi golootočki stradalnici i članovi njihovih porodica dobiju naknadu za sve ono što su pretrpeli na Golom otoku i zbog Golog otoka.

Branko Ljumović / Foto Vijesti

NVO Akcija za ljudska prava (HRA) daje podršku zahtevu porodica golootočkih zatvorenika. Tea Gorjanc Prelević kaže za Novosti da je poražavajuće što Crna Gora još nije donela pravno obavezujući akt za rehabilitaciju i obeštećenje ovih mučenika na Golom otoku, Svetom Grguru i u drugim zatvorima.

- Rehabilitacija bi trebalo da obuhvati pravo na poseban penzijski staž, mesečnu novčanu naknadu uz poseban dodatak, zdravstvenu zaštitu i druga prava iz zdravstvenog osiguranja, pravo na vraćanje konfiskovane imovine, odnosno obeštećenje za tu imovinu, kao i za pretrpljenu materijalnu i nematerijalnu štetu. Visina naknade treba da bude adekvatna šteti pretrpljenoj zbog neosnovanog lišenja slobode, što je za posledicu imalo duševne bolove, otuđenost od porodice ili propuštenu ekonomsku dobit u vidu onemogućavanja zaposlenja ili napredovanja u karijeri, i ne bi trebelo da bude mnogo manja od obeštećenja koje se danas dosuđuje za neosnovano lišavanje slobode u skladu sa preporukom iz rezolucije Saveta Evrope. Naročito bi trebalo vrednovati činjenicu da li je osoba umrla u zatvoru - objašnjava Gorjanc Prelević. 

PIPERI 

Branko Ljumović je osuđen po članu 118 - neprijateljska delatnost protiv naroda i države, ali optužbu nikada nije priznao.

- Po isteku kazne vratio sam se u moje Pipere kod Podgorice i u njima čekao da mi se vrate građanska prava - priseća se naš sagovornik.

Teže je bilo gledati mučenja na Golom otoku, nego trpeti 

Dragana Matović, 20. avgust 2017

Potresno svedočanstvo Trive Jokića o sistemu golootočkih logora: Radili smo ono što razuman čovek nikad ne bi. Istorija će dokazati da li smo se mi, bivši borci, pokazali kao kukavice

Ako je tačno da su na Goli otok oterani pravi komunisti, onda treba objasniti jednu veliku mrlju koja se odigrala baš na ovom krvavom ostrvu. Veliki broj tih komunista prihvatio je da muči svoje drugove. Komunista to ne bi trebalo da prihvati, pa makar izgubio život. Tako se razmišlja u normalnim uslovima, ali kada čoveka muče mesecima i nema nade da će to prestati, a stalno mu se govori da pristane "tući bandu" pa ga neće mučiti, nađe se u situaciji da popusti.

Ovo je napisao golootočanin Trivo Jokić (1924-1999) u svom dnevniku, koji je zahvaljujući predanosti njegove ćerke Ljiljane Jokić nedavno ugledao svetlost dana. Jokićeva Gola istina jedno je od retkih iskrenih svedočanstava o sistemu logora za prevaspitavanje političkih osuđenika. Kroz ove logore prošlo je najmanje 16.500 zatočenika, ali se malo duhovno slomljenih i poniženih logoraša odvažilo da ostavi svedočanstvo o zatvorskom iskustvu.

- Kad bi se čoveku u normalnim uslovima pružila šansa da izabere smrt ili sve ono što smo mi, golootočani, preživeli, mnogi bi se odlučili za smrt - piše Jokić. - Ali, kad te postepeno dovedu u stanje instinktivnog nagona za životom, onda se za smrt opredeljuju retki pojedinci. Istorija će dokazati da li smo se mi, bivši borci i komunisti, pokazali kao kukavice. Kada dokumentacija bude dostupna, mada sumnjam da je potpuna, moći će da se utvrdi istina, ko je doneo odluku i izdao naredbu da se tako postupa sa ratnim drugovima i zašto se pribeglo staljinističkim metodama u borbi protiv Staljina.

Ljubav: Trivo sa suprugom Rosom
Iako jedva punoletan, Jokić je na početku Drugog svetskog rata otišao u partizane. Ne bi znao koliko je hrabar i izdržljiv da nije 1948. iskreno govorio: "Ja volim crvenoarmejce, oni su širom naše zemlje kao snoplje padali."

- U NOB-u sam bio partijski rukovodilac. Imam dva Ordena za hrabrost i Orden zasluga za narod, pa ako sam ja neprijatelj, ko je onda prijatelj - pitao se Trivo Jokić.

U dnevniku Jokić piše o svom hapšenju u Aranđelovcu, zbog iznetih stavova o ratu u Koreji i američkoj pomoći. Osuđen je, pred Vojnim sudom u Beogradu, na čak 15 godina. 

- Posledice strašnih mučenja u logoru učinile su svoje - navodi on. - Živelo se u uslovima kad su Albanci gazili "besu" već u prvim mesecima. Mnogo je teže gledati kako muče drugog, nego biti mučen. Kad čoveka tuku, on se nekako napregne da to izdrži i oseća bol, ali ne trga mu srce i mozak. A kad gledaš mučenje ne osećaš bol, ali srce i mozak ti se cepaju i to je užasno teško i bolno. 

Trivo Jokić sa unukom

USTAŠE NAS SAŽALjEVALE

- Kada sam primljen u kolektiv mogao sam da razgovaram sa starim osuđenicima koji su bili u Gradiškoj - napisao je Jokić. - Pričali su mi da su radili u radionicama zajedno sa ustašama, osuđenim zbog zločina počinjenih u ratu. Ustaše su imale svoju kantinu. Primali su pakete i novac. A, nekadašnji borci i rukovodioci NOB-a doživeli su da se na njih sažaljevaju ustaše. Da im daju hleb i cigarete.

Jokić i Boško Buha

DOZLOGRDIO MI ĐILAS

Kad je izbila afera o Milovanu Đilasu, onima koji su bili kažnjeni zbog njega, odmah je skinut bojkot.

- Taj Đilas mi je dozlogrdio sa njegovim člancima, koje smo morali da čitamo i o njima diskutujemo na političkim časovima - navodi Jokić. - Teško je bilo zapamtiti njegove duge i komplikovane rečenice.

PISAO TAJNO 

Dnevnik je Jokić pisao u vreme kad niko nije mogao da pretpostavi da će se o Golom otoku govoriti slobodno. Tajno je pisao i napisano skrivao.

Amerika "žmurila" na Goli otok 

V. CRNjANSKI SPASOJEVIĆ, 26. april 2017

CIA obelodanila podatke iz kojih se vidi da je od početka znala za Titove koncentracione logore. Sumnje da je Staro sajmište nastavilo da "radi" kao kamp za "nacionaliste" i Nemce

[image: image10.jpg]



CIA i američke vlasti su znale za formiranje Golog otoka već početkom novembra 1949, iako je logor počeo da radi u julu i bio je prvorazredna državna tajna. Ovo su, kako kaže za Novosti istoričar Srđan Cvetković, pokazala dokumenta CIA do kojih je došao, a sa kojih je pre izvesnog vremena skinuta oznaka tajnosti. Amerikanci navode još niz logora, od kojih se jedan broj nalazi nadomak Beograda!

Iz niza deklasifikovanih stranica, u periodu novembar 1948. - februar 1952, koje je američka obaveštajna agencija objavila na svom sajtu, vidi se da je CIA pomno pratila ne samo odnos između Staljina i Tita, već i prilike u KPJ, sukobe sa pristalicama Kominforma ... U jednom od papira iz 1950. godine, na kojem stoji pečat "vratiti biblioteci", navodi se da je svaka republika uspostavila koncentracione logore, na čelu svakog logora je upravnik, obavezno oficir Udbe, a upravnik za Srbiju je pukovnik Udbe Voja Popović.

Na području Beograda, u nekoliko logora, zatočeno je oko 12.000 ljudi, koji su pod nadzorom majora Udbe Todora Rankovića. Svaki logor, konstatuje CIA, ima 2.000-2.500 zatočenika, i mnogi služe kazne 12-20 godina prinudnog rada. Čuvari u kampu za pristalice Kominforma su pripadnici "specijalne milicije" i takvi logori su ne samo u blizini Beograda, već i blizu rudnika.

Oni koji pokušaju da pobegnu, ubijani su na licu mesta, a oni koji se dobro vladaju jednom u dva meseca mogu pod pratnjom da napuste kamp, na dva-tri sata. Među zatvorenicima raspoređeni su agenti provokatori. CIA pominje i logor pod komandom majora Udbe Daneta Lapčevića, lociran dva kilometara jugozapadno od Zemuna, na periferiji Beograda (veruje se da je u pitanju nekadašnji logor Staro sajmište). U njemu su bili zatočeni "jugoslovenski nacionalisti", Austrijanci i Nemci.

Ispod pečata "poverljivo" i "tajna" nalaze se precizne geografske odrednice centra za deportaciju, radnog i logora za političke zatvorenike, na ostrvima Goli otok i Sveti Grgur, kao i na ostrvcetu Zečevo. CIA navodi ne samo da su oni podređeni Vojno-tehničkom štabu Goli otok, već i konkretna imena ljudi u Zagrebu i Beogradu koji su za njih zaduženi (pr. Jozo Šuvjić, kapetan Ilić, izvesni Dreska, koji je, kako navode, nestao u čistkama ibeovaca).

- Ovi izveštaji pokazuju do koje su mere Amerikanci bili upućeni u situaciju i ozbiljno kršenje ljudskih prava u Jugoslaviji u vreme vladavine Josipa Broza - komentariše Cvetković. - Detaljno se navode imena logora i broj logoraša širom Jugoslavije, kao i da se u njima nalaze ne samo staljinisti, već i građanski orijentisani intelektualci, nacionalisti, kulaci i seljaci koji su se opirali prinudnom otkupu i kolektivizaciji.

Dr. Srđan Cvetković,foto A.Stanković

Prema Cvetkovićevim rečima, u Jugoslaviji je do početka pedesetih nekoliko stotina hiljada ljudi prošlo zatvore, dok ih je na desetine hiljada ubijeno u čistkama posle rata. Po tim parametrima, kaže, do početka pedesetih to je bio najtvrđi staljinistički režim u istočnoj Evropi, koji se od polovine pedesetih liberalizovao.

- Sve to nije smetalo Americi da zbog geopolitičkih interesa, posle sukoba sa Staljinom, zažmuri na jedno oko i pruži podršku Titu, praktično tokom cele njegove vladavine. Zato Amerika nikada nije iskreno podržavala disidente i borce za ljudska prava u Jugoslaviji, niti pokrete otpora kao u Poljskoj ili Bugarskoj. Ustupak ovdašnjih vlasti bilo je odustajanje od kolektivizacije sela i delimična liberalizacija, međutim, to je bila fasada, jer je režim uvek posezao za logorima, zatvorima, pa i ubistvima, kada se osećao ugroženim - kaže Cvetković. 

PRECIZNI OPISI

Američke procene iz 1952. kažu da se na Golom otoku nalazi 5.000-10.000 ljudi, koji rade u kamenolomima. Takođe detaljno opisuju gde su na ostrvu smeštene kule osmatračnice, komanda, barake, radionice ...

Mesečna primanja i golootočanima

Večernje novosti, 3. 4. 2015

Desetak rehabilitovanih osoba koje su iz političkih, verskih, nacionalnih ili ideoloških razloga lišene slobode ili drugih prava, uspelo je do sada da ostvari pravo na poseban penzijski staž, a nedavno su počele i prve isplate njihovog mesečnog dodatka. Prema podacima PIO fonda stiglo je oko 40 zahteva, a oni kojima je priznat poseban penzijski staž mesečno će na račun dobijati oko 20.000 dinara, što je pola prosečne zarade u Srbije.

Rehabilitovanim osobama vreme kada su bili u zatvoru računa se duplo u poseban penzijski staž, a po zakonu pravo na nadoknadu mogu da ostvare samo oni koji su najmanje četiri godine bili lišeni slobode.

- Nisu u pitanju samo golootočani, već svi rehabilitovani - kaže Jelica Timotijević, direktor sektora za odnose sa javnošću u PIO fondu. - Deset zahteva je već u isplati, ostali su u postupku rešavanja ili su odbijeni jer ne ispunjavaju uslove, odnosno nemaju osam godina posebnog penzijskog staža.

Propisi su doneti još 2011. i po njima je uvedena mogućnost posebnog staža, međutim, to pravo donedavno niko nije mogao da ostvari. Institucije su prebacivale lopticu jedna na drugu, dok se na kraju nije utvrdilo da je ta oblast u nadležnosti PIO fonda, koji je zadužen za obračun, usklađivanje i isplatu posebnog dodatka.

- Svi koji su podneli zahtev posle stupanja na snagu zakona o rehabilitaciji i ukoliko su ispunjeni uslovi mogu ostvariti pravo na naknadu - kažu u PIO. 

Mesečna novčana naknada za rehabilitovane po propisima iznosi od 19.000 do 22.000 dinara. Kako naglašava naša sagovornica, uslov za ostvarivanje prava jeste da rehabilitovana osoba ima najmanje osam godina posebno priznatog penzijskog staža. 

(J. Ž. S.)

